Levitski zakonik (Šarić)/Glava 11.
1 Potom dade Gospod Mojsiju i Aronu ovu naredbu: 

2 "Kažite sinovima Izraelovim: Od svih četveronožaca na zemlji smijete jesti ove životinje: 

3 Sve, što ima papke razdvojene, i to papke posve razdvojene, i što ujedno preživa među četveronošcima, to smijete jesti. 

4 Ali ne smijete jesti od preživača i od onih, što imaju papke razdvojene: devu, jer ona doduše preživa, ali nema papaka posve razdvojenih - ona vam mora biti nečista. 

5 Nadalje kunelića, jer on je doduše preživač, ali nema papaka posve razdvojenih - on vam mora biti nečist. 

6 Onda zeca, jer on je doduše preživač, ali nema papaka razdvojenih - on vam mora biti nečist. 

7 Isto tako svinju; ona ima doduše papke razdvojene, i to papke posve razdvojene, ali ne preživa - ona vam mora biti nečista. 

8 Mesa njihova ne smijete jesti i strvine njihove ne smijete se dodijevati - to vam mora biti nečisto. 

9 Od svih u vodi životinja smijete jesti ove: Sve životinje u vodi, u morima i rijekama, što imaju peraje i ljuske, ove smijete jesti. 

10 A sve životinje u morima i rijekama, što nemaju peraje i ljuske između svega, što se giba u vodi, između svih živih bića, što su u vodi - one neka su vam gnusoba. 

11 Gnusoba imaju vam one biti! Od mesa njihova ne smijete ništa jesti, strvina njihova neka vam se gadi. 

12 Sve životinje u vodi, što nemaju peraje i ljuske, neka su vam gnusoba. 

13 Između ptica neka vam se gade ove - ne smiju se jesti, nego su gnusoba: orao, strvinar, jastrijeb, 

14 Piljug, sve vrste sokola; 

15 Sve vrste gavrana; 

16 Noj, lastavica, galeb, sve vrste kobaca; 

17 Lovni ćuvik, gnjurac, ušara, 

18 Labud, pelikan, plamenac, 

19 Roda, sve vrste čapalja, pupavac i šišmiš. 

20 Sve male krilate životinje, što idu na četiri, neka su vam gnusoba! 

21 Između svih malih krilatih životinja, što idu na četiri, smijete jesti samo one, što imaju nad svojim nogama dva stegna, da mogu njima skakati po zemlji. 

22 Od ovih smijete jesti ove: sve vrste skakavaca selaca, sve vrste skakavaca proždrljivih, sve vrste skakavaca brzonogih i sve vrste skakavaca skočaca. 

23 A sve druge male krilate životinje, što imaju četiri noge, neka su vam gnusoba! 

24 Po slijedećim životinjama vi ćete se onečistiti - tko se dotakne strvine njihove, nečist je do večera. 

25 I svaki, koji ponese komad strvine, mora oprati haljine svoje i nečist je do večera; 

26 Po svim životinjama, što imaju papke razdvojene, ali ne posve razdvojene i ne preživaju. One neka su vam nečiste, i tko ih se dotakne, nečist je! 

27 I sve četveronožne životinje, što idu na šapama, neka su vam nečiste, i tko se dotakne strvine njihove, nečist je do večera. 

28 Tko ponese strvinu njihovu, mora oprati haljine svoje i nečist je do večera. Neka su vam one nečiste. 

29 Nadalje između malih životinja, što puzu po zemlji, neka su vam nečiste ove: lasica, miš, sve vrste gušterica. 

30 Rovka, kameleon, geko, zelembač i daždevnjak. 

31 Ove neka su vam nečiste između svih malih životinja. Svaki, koji ih dotakne, kad su mrtve, ostane nečist do večera. 

32 Svaki predmet, na koji padne koja od njih mrtva, nečist je. Svaka posuda drvena, haljina, koža ili vreća, svaka sprava, što se rabi, mora se umočiti u vodu i ostane nečista do večera; onda je opet čista. 

33 Ako li jedna od njih padne u koju posudu zemljanu, onda je sve, što je u njoj, nečisto, i morate je razbiti. 

34 Svako jelo, što se jede, i na koje dođe takva voda, nečisto je. Isto tako svako piće, sto se obično pije, u svakoj je takvoj posudi nečisto. 

35 I sve, na što padne takva strvina, nečisto je. Peć ili ognjište mora se porušiti; oni su nečisti i moraju vam biti nečisti. 

36 Samo izvori, studenci i nakapnice ostaju čisti. A tko se dotakne strvine jedne takve životinje, nečist je. 

37 Ako li strvina padne na sjemenje, što se ima posijati, ostaje ono čisto. 

38 Ako li dođe voda na sjemenje, a onda padne strvina na njega, nečisto vam je. 

39 Ako ugine koja od životinja, što vam služe za jelo, onda je onaj, koji se dotakne strvine, nečist do večera. 

40 A tko pojede nešto od strvine njezine, mora oprati haljine svoje i ostaje nečist do večera, i tko prihvati takvu strvinu, mora oprati haljine svoje i ostane nečist do večera. 

41 Svi mali gmizavci, što puzu po zemlji, gadni su; ne smiju se jesti! 

42 Sve, što gmiže na trbuhu, i sve, što se miče na četiri, i sve četvoronošce od svih malih životinja, što puzu po zemlji, ne smijete jesti, jer su gadni! 

43 Nemojte se sami opoganiti bilo kojim puzavcem i nemojte se onečistiti po njima, da ne budete po njima nečisti. 

44 Jer ja sam Gospod, Bog vaš. Zato se iskažite kao sveti i budite sveti, jer sam ja svet! Nemojte se onečistiti bilo kojim puzavcem, što puže po zemlji! 

45 Jer ja sam Gospod, koji sam vas izveo iz zemlje egipatske, da budem Bog vaš . Budite dakle sveti, jer sam ja svet!" 

46 To su zakoni o četveronošcima i pticama i svima živim bićima, što se miču u vodi, i o svima bićima, što puzu po zemlji. 

47 Da se razlikuje i između nečistoga i čistoga i između životinja, što se smiju jesti, i onih, što se ne smiju jesti. 

Levitski zakonik (Šarić)